En liten til middelsstor (6–10 mm), mørk trebukk med gulbrune dekkvinger. Kroppsformen er ganske bred. Antennene er omtrent halvparten så lange som kroppen. Hodet er lengre enn bredt, med små, runde, litt utstående fasettøyne og ganske lange tinninger bak disse. Pronotum er svart, hvelvet og jevnt rundet med ganske lange, fine, oppstående hår. Dekkvingene har markerte skuldre og er ensfarget gulbrune bortsett fra en litt mørkere lengdestrek som går bakover fra skuldrene. Beina er mørke og ganske lange.